Benny Engelbrecht (S), 2009-03-10:
Ejendomsretten er ukrænkelig, det slår vores grundlov fast i § 73, stk. 1. Det er alene, hvis almenvellets interesser kræver det, at ejendomsretten skal kunne afstås, og det skal i givet fald ske mod passende erstatning eller, som grundloven formulerer det, fuldstændig erstatning.
Det foreliggende lovforslag ændrer på ingen måde ved de grundlæggende rammer for ekspropriationsretten, men gør det bare lidt mere bøvlet og lidt mere omkostningsbetonet for samfundet og dermed for borgerne.
Det er klart, at man ikke skal kunne anvende muligheden for at foretage ekspropriation som et rabatvåben, når man forhandler køb af jord til private formål, men det synes allerede at være meget klart defineret i den nuværende lovgivning.
Tilsvarende er det heller ikke meningen, at der skal spindes guld på ekspropriationer, og man skal da slet ikke kunne spekulere i det.
Derfor er der en meget delikat balance mellem retssikkerhed og grådighed i den lov, der findes i dag - en ganske god balance.
Bl.a. inspireret af en sag fra Haderslev, en Venstrekommune, hvor kommunen blev beskyldt for at være lidt vel kreativ i tilgangen til ekspropriation i forbindelse med et jordkøb, blev kammeradvokaten bedt om at foretage en vurdering af gældende praksis på området.
Når man læser undersøgelser af ekspropriationspraksis på planlovens område, er det meget tydeligt, at systemet fungerer.
Miljøministeren kalder selv undersøgelsen for et serviceeftersyn af planlovens ekspropriationsbestemmelser, og endda slår ministeren fast, at dette serviceeftersyn ikke har givet anledning til at kritisere kommunernes ekspropriationspraksis efter planloven.
Der er ingenting at komme efter.
Alligevel mener ministeren altså, at der generelt har været behov for at overveje ekspropriationsredskabets sammenhæng med de øvrige redskaber, som kommunerne betjener sig af ved planlægning af byudvikling, som det formuleres.
Det skal altså fremover alene være muligt at foretage ekspropriation på baggrund af en lokalplan.
Det er meget klart, letforståeligt og til at gå til, og umiddelbart kan det jo lyde som en ubetydelig ændring, men det er så langtfra tilfældet.
Lad mig uddybe det nærmere.
Først vil jeg dvæle lidt ved, at man ønsker at fjerne muligheden for at ekspropriere på baggrund af en kommuneplan.
En fjernelse af den mulighed vil afskære kommunerne fra at planlægge en fremtidig udvikling, og derfor er det forståeligt, at Kommunernes Landsforening og Danske Regioner er bekymrede ved udsigten til, at den mulighed fjernes.
Ja, faktisk støttes denne betragtning af alle, der i praksis arbejder med ekspropriation, og det bør vække til eftertanke hos ministeren.
Lad mig så vende tilbage til et andet punkt, nemlig tidsaspektet.
I dag kan en kommune på baggrund af den overordnede planlægning i kommuneplanen vælge at foretage ekspropriation.
Man kan kalde det at vise rettidig omhu.
Det betyder, at der går uforholdsmæssig lang tid, før en ekspropriation kan gennemføres.
Det er desværre en naturlov i forbindelse med ekspropriationer - en naturlov, der ligger dybt i den menneskelige natur, og som ikke kan revurderes fra dette høje Ting - at vi mennesker er naturligt bekymrede over det, vi ikke kender til.
Og befinder man sig i en situation, hvor der er udsigt til at der kan blive eksproprieret, ja, så kan man blive rigtig, rigtig bekymret.
Vi politikere bør derfor, når vi står i den uafvendelige situation, hvor vi må skride til ekspropriationsværktøjet, sikre os, at beslutningen gennemføres hurtigst muligt.
Kan man derfor allerede ved en kommuneplan se, at der vil blive behov for at foretage en ekspropriation, skal man jo altså ikke vente på, at der først kommer en lokalplan på et senere tidspunkt.
Naturligvis vil vi se på, om retstilstanden frembyder vanskeligheder i den sammenhæng, men der er intet i det foreliggende, der peger på det, og derfor må vi holde fast i, at denne del af forslaget ikke er nogen god idé.
Man kunne fristes til at spørge, hvorfor det overhovedet er nødvendigt at reparere på noget, der ikke er gået i stykker, og særlig når reparationen kan føre til en endnu dårligere bundkonstruktion.
Ud over forslaget om at fjerne muligheden for ekspropriation i forbindelse med kommuneplaner indeholder lovforslaget en opdatering af planlovens regler om opførelse af småbygninger samt en række mindre præciseringer af konsekvensrettelser.
Disse mindre rettelser har vi ikke umiddelbart indvendinger imod, og jeg kan kun opfordre ministeren til at fremsætte disse alene.
Vi ser frem til udvalgsarbejdet og den forestående deputation, som jeg kan forstå er i vente i Miljøudvalget i denne sammenhæng.